**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky 2023 -2027 v sektore včelárstva (ďalej len „návrh nariadenia vlády“) podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. z dôvodu prijatia nových pravidiel poskytovania podpory spoločnej poľnohospodárskej politiky financovanej z prostriedkov Európskej únie a štátneho rozpočtu pre sektor včelárstva na obdobie rokov 2023 až 2027 podľa nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (ďalej len „nariadenie (EÚ) č. 2021/2115“).

V návrhu nariadenia vlády sa podľa nariadenia (EÚ) 2021/2115 nastavujú pravidlá poskytovania podpory na vykonávanie opatrení pre sektor včelárstva, ktoré sú ustanovené ako typy intervencií pre tento sektor v Strategickom pláne spoločnej poľnohospodárskej politiky 2023 - 2027 (ďalej len „strategický plán“). Ide o opatrenia podľa čl. 55 ods. 1 písm. a) až f) nariadenie (EÚ) 2021/2115. Úprava pravidiel poskytovania podpory v návrhu nariadenia vlády v zásade preberá štruktúru a systematiku nariadenia vlády Slovenskej republiky č. 377/2019 Z. z. o poskytovaní pomoci na vykonávanie opatrení zahrnutých do vnútroštátneho programu Slovenskej republiky pre sektor včelárstva, ktoré sa navrhuje zrušiť a v tejto súvislosti sa v prechodných ustanoveniach upravujú pravidlá poskytovania podpory pre sektor včelárstva vo včelárskom roku 2022/2023.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády bol predmetom skráteného medzirezortného pripomienkového konania z dôvodu, že nastavuje pravidlá poskytovania podpory na vykonanie opatrení strategického plánu v sektore včelárstva, a jeho neprijatím hrozia hospodárske škody z dôvodu nevyčerpania prostriedkov z finančnej podpory Európskej únie pre tento sektor vo včelárskom roku 2022/2023 pre obdobie do 1. januára 2023 od 31. júla 2023, a predkladá sa bez rozporov.

Dátum nadobudnutia účinnosti na 1. január 2023 je navrhnutý tak, aby boli zabezpečené podmienky na vyplatenie finančnej podpory na vykonanie opatrení strategického plánu   
v sektore včelárstva pre včelársky rok 2022/2023 v období od 1. januára 2023 do 31. júla 2023.